Page:Gospel of Saint Matthew in West-Saxon.djvu/102

XIX, 20] hig sylfe belistnodon for heofena rīce. Undernyme, sē þe undernyman mæge.

13. Þā wǣron him gebrōhte lȳtlingas tō þæt hē hys hand on hig āsette and hig geblētsode; þā þrēadon hys leorningcnihtas hig.

14. Þā cwæð sē Hǣlend, Lǣtað þā lȳtlingas, and nelle gē hig forbēodan cuman tō me; swylcra ys heofena rīce.

15. And þā hē him hys handa on āsette, þā fērde hē þanon.

16. And þā genēalǣhte him ān mann tō, and cwæþ, Lā gōda Lārēow, hwæt gōdes dō ic þæt ic ēce līf hæbbe?

17. Đā cwæþ hē, Hwæt āxast þū mē be gōde; ān God ys gōd; sōþlīce gyf þū wylt on līf becuman, heald þā beboda.

18. Đā cwæþ hē, Hwylce? Đā cwæð sē Hǣlend, Ne dō þū mannslyht; Ne dō þū unrihthǣmed; Ne stel þū; Ne sege þū lēase gewittnysse;

19. Wurða þīnne fæder and mōdor; and, Lufa þīnne nēhstan swā þē sylfne.

20. Þā cwæð sē geonga, Eall þiss ic gehēold; hwæt ys mē gȳt wana?